Maa- ja metsätalousministeriö

Lausuntopyyntö MMM013:00/2017; 425/01.01/2017

Lausunto luonnoksesta hallituksen esitykseksi kasvinterveyslaiksi sekä laiksi sakon täytäntöönpanosta annetun lain 1 pykälän muuttamisesta

Taimistoviljelijät ry lausuu kyseisestä kasvinterveyslakiesityksestä seuraavaa:

Pääpiirteissään esitys kasvinterveyslaiksi täyttää tehtävänsä hyvän kasvinterveyden turvaamiseksi. Tosin kasvinterveyslain pohjalta annettavien asetusten sisältöä ei vielä tässä vaiheessa voida ennakoida. Ne kuitenkin tulevat vaikuttamaan olennaisesti taimitarhojen yritystoimintaan.

Korostamme pykälässä 31 esitettyä kasvintuhoojan torjuntapäätöksestä aiheutuvien kustannusten korvaamisen tärkeyttä kasvintuhoojien leviämisen ehkäisyssä. Toistaiseksi puuttuvat kasvintuhoojavakuutukset Suomessa korostavat kustannusten korvaamisen merkitystä. Vakuutusyhtiöiden valmistelussa ei ole saatu tähän mennessä tuotteita tähän tarkoitukseen eikä niitä todennäköisesti tulekaan tarjolle.

Pykälässä 33 Korvauksen epäämisestä kohta 1) ja kohta 2) koskevat juuri niitä kustannuksia ja tulonmenetyksiä, joita toimijoille koituu torjuntapäätöksistä. Markkinointikielto ja tavaran hävittäminen todella aiheuttavat tulonmenetyksiä, sillä kyseisten kasvien tuotannosta aiheutuneet kustannukset ovat jo syntyneet, mikäli pykälä 33 koskee myös tuotannollista toimintaa. Kustannusten korvaamisen ja korvaamisen epäämisen välinen raja tulisi tuoda selvemmin esille kasvinterveyslaissa ja erityisesti pykälän 33 sanamuotoa tulisi täsmentää, jotta lain ymmärrettävä tulkinta avautuisi eri toimijaryhmille.

Kasvintuhoojakorvausten puuttuminen on kohtuutonta taimistojen kannalta. Se lyö korvalle kotimaista tuotantoa ja suosii taimituontia ulkomailta. Tuontikasvit ovat merkittävin väylä uusille kasvintuhoojille maassamme. Sitä kautta kasvavat tuhoojariskit uhkaavat ruoantuotantomme ja metsätaloutemme perusedellytyksiä eikä missään nimessä edistä hyvää kasvinterveyttä.

Taimistoviljelijät ry:llä ei ole lausuttavaa sakon täytäntöönpanosta annetun lain 1 pykälän muuttamisesta.

Helsingissä 30.4.2019

TAIMISTOVILJELIJÄT-PLANTSKOLEODLARNA ry

Jyri Uimonen

toiminnanjohtaja